रेडिअन्ट र एनसीसीएस बास्केटबल च्याम्पियन
रेडियन्ट पब्लिक र एनसीसीएसले दोस्रो ओएसिस कप उपत्यकाव्यापी थ्री बाइ थ्री बास्केटबल प्रतियोगिताको उपाधि सोमबार जितेका छन् । रेडियन्ट सिनियर ब्वाइज तथा एनसीसीएस सिनियर गल्र्समा च्याम्पियन भए ।
काठमाडौँ — रेडियन्ट पब्लिक र एनसीसीएसले दोस्रो ओएसिस कप उपत्यकाव्यापी थ्री बाइ थ्री बास्केटबल प्रतियोगिताको उपाधि सोमबार जितेका छन् । रेडियन्ट सिनियर ब्वाइज तथा एनसीसीएस सिनियर गल्र्समा च्याम्पियन भए ।आयोजक ओएसिस स्कुलको कोर्टमा ब्वाइज फाइनलमा रेडियन्टले एरिस एकेडेमीलाई १२–७ ले पराजित गर्‍यो । विजेताका सुवास गौतमले सर्वाधिक ७ स्कोर गरे । सागर लामिछानेले ३ र रोहित चौधरीले २ स्कोर गरे ।सिनियर गल्र्सको उपाधि भिडन्तमा श्रेया गुरुङको ७ स्कोर सहयोगमा एनसीसीएसले राराहिललाई १०–५ ले हरायो । फाइनलका सर्वाधिक स्कोरकर्ताद्वय सुवास र श्रेया मोस्ट भ्यालुएबल प्लेयर घोषित भए । सिनियर ब्वाइजमा आशिष थापा मगर र सिनियर गल्र्समा आयुशा महर्जन सर्वाधिक स्कोरकर्ताको सूचीमा शीर्ष स्थानमा रहे । प्रतियोगिता अवधिभर आशिषले ५१ तथा आयुशाले ३२ अंक जोडे । ब्वाइजमा नेक्सस र गल्र्समा रातो बंगला अनुशासित टिम ठहरिए ।विजेतालाई ओएसिसकी संस्थापक निर्देशक जानुका लिम्बू, राष्ट्रिय बास्केटबल खेलाडी रविन खत्री, बास्केटबल प्रशिक्षक नृपेश श्रेष्ठलगायतले पुरस्कृत गरे ।एसियन पब्लिक विजयीएसियन पब्लिकले ११ औं प्याब्सन मध्यक्षेत्रीय बास्केटबल प्रतियोगिताको सिनियर ब्वाइजमा सोमबार जित हात पारेको छ । एसियनले लिटिल फ्लावरलाई १८–६ ले पराजित गर्‍यो । सिनियर ब्वाइजकै अन्य प्रतिस्पर्धामा लिभरपुलले सूर्योदयलाई २४–१७, हेम्सले सुप्रिमलाई ३५–५, चैतन्यले अल्वर्टलाई १८–९, एआईएले सनसाइनलाई ३९–१० र स्पाङ्गलले इलाइट ग्रान्डलाई १७–६ ले हराए ।जुनियर ब्वाइजमा सूर्योदयले लिटिल फ्लावरलाई २४–४ तथा चैतन्यले एसियनलाई १७–२ ले पाखा लगाए । सिनियर गल्र्समा सिर्जनशिलले अल्वर्टमाथि ४–१ को जित निकाल्यो । 